SPRÁVA KOMISIE EURÓPSKEMU PARLAMENTU A RADE

o vykonávaní delegovania právomoci prenesenej na Komisiu podľa nariadenia (EÚ) č. 576/2013 o nekomerčnom premiestňovaní spoločenských zvierat

1. Úvod a právny základ

V článku 39 ods. 2 nariadenia Európskeho parlamentu a Rady (EÚ) č. 576/2013 (ďalej len „nariadenie o spoločenských zvieratách“) sa vyžaduje, aby Komisia predložila Európskemu parlamentu a Rade správu o vykonávaní delegovania právomoci prenesenej na Komisiu uvedeným nariadením. Správa sa má vypracovať najneskôr deväť mesiacov pred uplynutím päťročného obdobia delegovania, ktoré sa začalo 28. júna 2013. Delegovanie právomocí sa automaticky predĺži o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

2. Vykonávanie delegovania právomoci

Článok 39 ods. 2 nariadenia o spoločenských zvieratách sa vzťahuje na právomoc prijímať delegované akty, ktorá sa preniesla na Komisiu na základe článku 5 ods. 5, článku 17 ods. 2 druhého pododseku, článku 19 ods. 1 prvého pododseku a článku 38 uvedeného nariadenia.

Konkrétne:

a) V článku 5 ods. 5 nariadenia o spoločenských zvieratách sa Komisia splnomocňuje na ustanovenie pravidiel určujúcich maximálny počet spoločenských zvierat druhov uvedených v časti B prílohy I, ktoré môžu sprevádzať vlastníka alebo oprávnenú osobu v rámci jedného nekomerčného premiestnenia, s cieľom zabrániť komerčnému premiestňovaniu spoločenských zvierat týchto druhov podvodne vydávanému za nekomerčné. V tejto súvislosti je potrebné získať ďalšie skúsenosti s praktickým uplatňovaním nových pravidiel ešte pred vypracovaním delegovaného aktu, pokiaľ ide o počet spoločenských zvierat druhov uvedených v časti B.

b) V článku 17 ods. 2 druhom pododseku nariadenia o spoločenských zvieratách sa Komisia splnomocňuje na stanovenie druhovo špecifických požiadaviek na označovanie alebo opisovanie spoločenských zvierat druhov uvedených v časti B prílohy I, pričom zohľadní všetky príslušné požiadavky na vnútroštátnej úrovni. Aj keď sa v súčasnosti nepovažuje za potrebné stanoviť v delegovanom akte takéto požiadavky, Komisia je pripravená pokračovať vo vypracovaní delegovaného aktu v súvislosti s označovaním alebo opisom spoločenských zvierat druhov uvedených v časti B v súlade s uvedeným ustanovením, ak to bude odôvodnené vedeckým alebo technickým pokrokom alebo skúsenosťami získanými pri praktickom uplatňovaní nariadenia o spoločenských zvieratách.

c) V článku 19 ods. 1 nariadenia o spoločenských zvieratách sa Komisia splnomocňuje na prijatie preventívnych zdravotných opatrení na kontrolu chorôb alebo infekcií iných ako besnota, v prípade ktorých je možné, že by sa mohli šíriť v dôsledku premiestňovania spoločenských zvierat. Komisia na základe tohto splnomocnenia vypracovala návrh delegovaného nariadenia Komisie, ktorým sa dopĺňa nariadenie Európskeho parlamentu a Rady (EÚ) č. 576/2013, pokiaľ ide o preventívne zdravotné opatrenia na kontrolu infekcie Echinococcus multilocularis u psov, a ktorým sa zrušuje delegované nariadenie (EÚ) č. 1152/2011. Návrh sa na účely jeho prijatia Komisiou a oznámenia Európskemu parlamentu a Rade v súlade s článkom 39 ods. 4 nariadenia o spoločenských zvieratách sprístupnil na pripomienkovanie od 8. septembra do 6. októbra 2017 na webovom sídle Komisie, v časti určenej pre verejné konzultácie.

d) V článku 38 nariadenia o spoločenských zvieratách sa Komisia splnomocňuje vykonať zmeny príloh II až IV k uvedenému nariadeniu, a tým stanoviť ďalšie podrobnosti o rôznych technických aspektoch, na ktoré sa vzťahujú uvedené prílohy, s cieľom zohľadniť technický pokrok, vedecký vývoj a ochranu verejného zdravia alebo zdravia spoločenských zvierat. Keďže nariadenie sa uplatňuje len od 29. decembra 2014, pred prijatím rozhodnutia o primeranom používaní tejto delegovanej právomoci je potrebné získať ďalšie skúsenosti s praktickým uplatňovaním nových pravidiel.

3. Záver

Nariadenie o spoločenských zvieratách sa uplatňuje viac než dva a pol roka.

Komisia doteraz pripravila a začala verejnú konzultáciu o návrhu delegovaného aktu o preventívnych zdravotných opatreniach na kontrolu infekcie Echinococcus multilocularis u psov na základe splnomocnenia udeleného článkom 19 ods. 1 prvým pododsekom uvedeného nariadenia.

Komisia v súčasnosti nemá v pláne pokračovať vo vypracovaní delegovaného aktu v súvislosti s ktoroukoľvek delegovanou právomocou uvedenou v článku 5 ods. 5, článku 17 ods. 2 druhom pododseku alebo v článku 38 nariadenia o spoločenských zvieratách.

Komisia zastáva názor, že delegované právomoci, ktoré sa preniesli nariadením o spoločenských zvieratách, by mali zostať v platnosti vzhľadom na potrebu získať viac skúseností s praktickým uplatňovaním nariadenia, aby bolo možné reagovať na nové alebo vznikajúce hrozby pre zdravie, ktoré súvisia s premiestňovaním spoločenských zvierat, a prispôsobiť sa technickému pokroku a vedeckému vývoju.